Diari Oficial de la Generalitat Valenciana


Sumari del DOGV 6328, del 09-08-2010 (2010/9012)

ORDE 23/2010, de 29 de juliol, de la Conselleria d'Infraestructures i Transport, sobre concessió d'ajudes de l'Agència Valenciana de l'Energia, en el marc del programa Ciutat Solar, per a l'exercici 2010.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6328

Data del DOGV
:   09-08-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/9012


Data del document
:   29-07-2010

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * Agència Valenciana de L'Energia
    * ajuda a la indústria
    * suport econòmic
    * energia renovable
    * política energètica
    * ajuda pública

ORDE 23/2010, de 29 de juliol, de la Conselleria d'Infraestructures i Transport, sobre concessió d'ajudes de l'Agència Valenciana de l'Energia, en el marc del programa Ciutat Solar, per a l'exercici 2010. [2010/9012]  
Per Llei 8/2001, de 26 de novembre, es crea l'Agència Valenciana de l'Energia i es configura com una entitat de dret públic, sotmesa al dret privat, amb personalitat jurídica i patrimoni propis i plena capacitat d'obrar en el compliment dels seus fins, i queda adscrita a la conselleria que tinga les competències en matèria d'energia. Per Decret 9/2002, de 15 de gener, del Govern Valencià, s'aprova el seu reglament de funcionament.  
L'Agència Valenciana de l'Energia té com a finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià i en el marc de la política energètica comuna de la Unió Europea. Així mateix, li correspon el suport de les actuacions tecnològiques energètiques, la millora de l'estalvi i l'eficiència energètica, el foment de l'ús racional de l'energia i la promoció de les energies renovables i de la qualitat del subministrament energètic, amb la integració de la protecció del medi ambient.  
Amb este fi, són funcions pròpies de l'Agència Valenciana de l'Energia, entre altres, la tramitació i la gestió d'ajudes i d'incentius financers per a fins de conservació, estalvi, diversificació, desenvolupament energètic i energies renovables establits per la Conselleria que tinga les competències en matèria d'energia, i la verificació amb este fi de les condicions i els requisits exigits als beneficiaris.  
Per això i en virtut de les facultats que em conferix l'article 28 de la Llei 5/1983, de 30 de desembre, del Consell; l'article 47 del text refós de la Llei d'Hisenda Pública de la Generalitat, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,   
ORDENE  
CAPÍTOL I  
Règim d'ajudes  
Article 1. Objecte i àmbit  
1. L'objecte de la present orde és establir les bases reguladores i la convocatòria per a l'exercici 2010 de les ajudes de l'Agència Valenciana de l'Energia orientades a impulsar la realització d'instal·lacions solars fotovoltaiques connectades a la xarxa sobre cobertes d'edificis de titularitat municipal o de l'administració autonòmica de la Comunitat Valenciana i la monitorització d'alguns dels seus paràmetres de funcionament amb fins divulgatius, programa Ciutat Solar, dins del marc del Pla d'Energies Renovables (PER) 2005-2010.  
2. El règim d'ajudes serà aplicable com es determina en els articles següents.  
Article 2. Línies pressupostàries  
D'acord amb la Llei 13/2009, de 29 de desembre, de Pressupostos de la Generalitat per a l'exercici 2010, les ajudes concedides per l'AVEN en el marc del programa Ciutat Solar es finançaran a càrrec de la línia pressupostària i import global màxim que es detalla a continuació.  
Codi de la línia Denominació de la línia Import (?)  
T5218000 Energies renovables   
 i biocarburants 1.280.464 €  
El pressupost que aporta la Generalitat per al finançament d'estes actuacions té el finançament del Fons Europeu de Desenvolupament Regional (FEDER), en un percentatge del 70%, a través del Programa Operatiu de la Comunitat Valenciana 2007-2013.  
Els imports globals màxims indicats anteriorment podran ser revisats d'acord amb l'aportació definitiva del Fons Europeu de Desenvolupament Regional (FEDER).  
Amb caràcter excepcional, mitjançant una resolució del President de l'AVEN, es podran efectuar intercanvis pressupostaris entre esta i altres convocatòries d'ajudes de l'AVEN per al mateix exercici 2010, d'acord amb els pressupostos assignats i de les sol·licituds d'ajuda presentades.  
Article 3. Actuacions objecte de suport i ajudes previstes  
1. Les ajudes podran anar destinades a les actuacions que es descriuen en l'annex I de la present orde.  
2. Així mateix, els costos elegibles d'aplicació en el càlcul de les ajudes es descriuen en el citat annex I d'acord amb cada actuació objecte de suport. Amb caràcter general no es considerarà cost elegible:  
- L'IVA satisfet per l'adquisició de béns i servicis facturats i, en general, qualsevol impost pagat.  
- Les despeses financeres conseqüència de la inversió, les de personal propi i les d'adquisició d'immobles i terrenys.  
- Les despeses o pagaments realitzats abans de la data de presentació de la sol·licitud d'ajuda.  
- En general, totes aquelles despeses que no estiguen clarament definides o que no tinguen com a finalitat directa la consecució dels objectius energètics de la inversió i, en qualsevol cas, el criteri de l'AVEN és el que prevaldrà en cas de controvèrsia.  
3. Amb caràcter general, les ajudes que s'establixen en la present orde tindran la consideració de subvenció a fons perdut, amb els següents percentatges màxims d'ajuda sobre el cost subvencionable del projecte:  
- Instal·lacions en règim de propietat municipal: 25%.  
- Instal·lacions en règim de lloguer/concessió a tercers de cobertes d'edificis de titularitat municipal o de l'administració autonòmica de la Comunitat Valenciana: 15%.  
A l'efecte de càlcul del cost subvencionable, es tindrà en compte el que establixen els articles 18 i 23 del Reglament General d'Exempció per Categories, així com les condicions específiques indicades en l'annex I per a cada actuació objecte de suport.  
A l'efecte d'esta orde s'entendrà que una instal·lació es realitza en règim de propietat municipal quan esta pertanya a un ajuntament o bé a una empresa que es trobe participada en un percentatge superior al 50% per un ajuntament.  
4. A les ajudes que s'establixen en la present orde se'ls aplicarà el Reglament (CE) núm. 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 107 i 108 del Tractat de Funcionament de la Unió Europea (Reglament general d'exempció per categories), i estes s'inclouen en la categoria «Ajudes per a la protecció del medi ambient». El reglament esmentat no s'aplicarà a les ajudes a la inversió per a la protecció del medi ambient l'equivalent de la qual en subvenció bruta supere els 7,5 milions d'euros per empresa i per projecte d'inversió.  
Article 4. Sistemes de telelectura i monitorització associats al programa Ciutat Solar  
L'AVEN, pels seus propis mitjans o a través de l'òrgan o entitat que designe, podrà disposar els mitjans tècnics necessaris en les instal·lacions que hagen sigut objecte d'ajuda amb l'objectiu de monitoritzar alguns dels seus paràmetres de funcionament. La monitorització d'estos paràmetres es realitzarà amb fins merament divulgatius i no comportarà en cap cas el control sobre les instal·lacions.  
A estos efectes, els beneficiaris d'estes ajudes es comprometen a col·laborar amb l'AVEN en aquells aspectes que així ho requerisquen perquè la instal·lació dels sistemes indicats arribe a bon terme.  
La implementació d'estos sistemes podrà realitzar-se amb la firma prèvia d'un conveni de col·laboració on es definisquen les condicions per a la seua posada en servici.  
Els paràmetres monitoritzats podran fer-se públics a través de mitjans telemàtics per mitjà de la seua inclusió en un portal web, així com per qualsevol altre mitjà que s'estime convenient.  
En tot cas, es vetlarà per preservar aquella informació que es considere que puga danyar els interessos dels titulars de les instal·lacions.  
Article 5. Restriccions  
1. No seran subvencionables aquelles instal·lacions que siguen de caràcter obligatori en virtut de l'aplicació del Reial Decret 314/2006, de 17 de març, pel qual s'aprova el Codi Tècnic de l'Edificació.  
No obstant això, en els casos en què en virtut del codi esmentat siga obligatòria la realització d'una instal·lació solar fotovoltaica i la instal·lació realitzada supere justificadament esta obligació, es podrà subvencionar la instal·lació en els casos i percentatges que estime l'AVEN.  
2. No seran subvencionables aquells projectes que hagen sigut completament finançats a través del Fons Estatal d'Inversió Local o del Fons Especial de l'Estat per a la Dinamització de l'Economia i l'Ocupació, creats pel Reial Decret Llei 9/2008, de 28 de novembre; pel Fons Estatal per a l'Ocupació i la Sostenibilitat Local creat pel Reial Decret Llei 13/2009, de 26 d'octubre, o pel Pla Especial de Suport a la Inversió Productiva en Municipis de la Comunitat Valenciana (2009-2011), constituït en el Decret Llei 1/2009, de 20 de febrer.  
3. La present convocatòria d'ajudes serà aplicable a tots els sectors de l'economia, exceptuant els següents:  
- Ajudes en favor d'activitats en els sectors de la pesca i l'aqüicultura, regulats pel Reglament (CE) n. 104/2000 del Consell.  
- Ajudes en favor d'activitats de producció primària de productes agrícoles.  
- Ajudes en favor de les activitats de transformació i comercialització de productes agrícoles en els casos següents:  
Quan l'import de l'ajuda es fixe sobre la base del preu o la quantitat d'estos productes comprats als productors primaris o comercialitzats per les empreses en qüestió.  
Quan l'ajuda depenga que es repercutisca totalment o parcialment sobre els productors primaris (agricultors).  
- Ajudes en favor d'activitats en el sector del carbó.  
Article 6. Actuacions que reforcen la política social  
Es valoraran positivament aquells projectes presentats per empreses o ajuntaments que acrediten ocupar un percentatge de treballadors discapacitats superior respecte de la plantilla que l'empresa o ajuntament tenia abans de la present convocatòria i, en general, aquells que tinguen els requisits previstos en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
Així mateix, es valoraran positivament les actuacions dirigides o presentades per certes categories de persones desfavorides socialment que experimenten condicions, situacions i necessitats especials per a emprendre activitats empresarials o inserir-se en el mercat laboral.  
Article 7. Beneficiaris  
1. Podran acollir-se a estes ajudes els ajuntaments de la Comunitat Valenciana, les empreses que es troben participades en un percentatge superior al 50% per un ajuntament i les empreses privades arrendatàries/concessionàries de cobertes d'edificis de titularitat municipal o de l'administració autonòmica de la Comunitat Valenciana.  
Seran considerades PIME aquelles que complisquen la definició que establix l'annex I del Reglament CE núm. 800/2008 de la Comissió, de 6 d'agost de 2008 (DOUE núm. L 214/38, de 09.08.2008).  
2. No podran obtindre la condició de beneficiari les empreses en crisi, d'acord amb el que establix l'article 1, apartats 6.c) i 7, del Reglament CE núm. 800/2008 de la Comissió, de 6 d'agost de 2008.  
3. No podran obtindre la condició de beneficiari les empreses subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
4. Els projectes objecte d'ajuda hauran d'estar situats sobre cobertes d'edificis de titularitat municipal pertanyents a ajuntaments de la Comunitat Valenciana o bé sobre cobertes d'edificis pertanyents a l'administració autonòmica de la Comunitat Valenciana. En ambdós casos, els projectes hauran d'estar localitzats en el territori esmentat.  
5. La condició per a ser beneficiari haurà de mantindre's fins al moment del pagament de la subvenció.  
6. Excepcionalment es podrà donar suport als projectes presentats per sol·licitants que tinguen unes característiques diferents de les establides amb caràcter general en l'apartat 1 d'este article, quan s'estimen rellevants en atenció a les línies de política energètica.  
CAPÍTOL II  
Procediment  
Article 8. Presentació de sol·licituds  
1. Els sol·licitants hauran de presentar la documentació següent:  
1.1. Sol·licitud i memòria tècnica.  
a) Sol·licitud normalitzada, omplida emprant el programa informàtic disponible en la pàgina web de l'Agència Valenciana de l'Energia (www.aven.es). En esta sol·licitud s'inclourà una planificació de l'actuació objecte de subvenció.  
b) Memòria tècnica del projecte, segons el model facilitat per l'Agència Valenciana de l'Energia. A este efecte, s'haurà d'utilitzar la plantilla de memòria tècnica disponible en la pàgina web de l'Agència (www.aven.es).  
Tant la sol·licitud com la resta de documents que s'hi adjunten es podran presentar davant del Registre telemàtic de l'AVEN, sempre que estiga disponible en el moment d'obertura del termini de presentació de sol·licituds. En tot cas, a l'efecte de la presentació telemàtica de sol·licituds i la resta de documentació, es tindran en compte els requisits tècnics, legals i altres condicions que en el seu moment s'indiquen en la pàgina web de l'AVEN.  
1.2. Documentació que s'ha d'adjuntar a la sol·licitud.  
a) Empreses.  
a.1. Còpia compulsada de la targeta d'identificació fiscal del sol·licitant o DNI si és empresari individual.  
a.2. Còpia compulsada de l'últim rebut de pagament de l'Impost sobre Activitats Econòmiques (IAE). Si el sol·licitant es troba exempt del pagament del IAE haurà d'aportar còpia compulsada de la declaració censal d'alta (model 036 de l'Agència Tributària), així com una declaració responsable amb indicació expressa del motiu de l'exempció, d'acord amb la legislació vigent. Finalment, si el sol·licitant realitza una activitat no subjecta a l'alta en el IAE haurà d'aportar una declaració responsable de la situació esmentada, d'acord amb la legislació vigent.  
a.3. Quan es tracte d'empreses la inscripció de les quals en el Registre Mercantil siga obligatòria, hauran de presentar nota simple del Registre Mercantil competent relativa a les dades del sol·licitant, si bé l'AVEN podrà sol·licitar directament al sol·licitant esmentat la presentació d'algun document concret.  
a.4. Quan es tracte de sol·licitants la inscripció dels quals en el Registre Mercantil no siga obligatòria, hauran de presentar còpia compulsada del poder de representació registrat del firmant de la sol·licitud o, si és el cas, document equivalent segons les prescripcions legals. Igualment hauran de presentar còpia compulsada del contracte/acta de constitució i estatuts vigents registrats.  
a.5. Acreditació, abans de la concessió/pagament de l'ajuda, que el sol·licitant es troba al corrent de les seues obligacions tributàries i davant de la Seguretat Social.  
a.6. Ubicació exacta del projecte, amb la indicació de les coordenades UTM de la instal·lació en l'apartat destinat per a això en la mateixa sol·licitud.  
a.7. Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
1.3. Documentació complementària.  
a) Els sol·licitants d'estes ajudes estaran obligats a presentar a més, juntament amb la sol·licitud, la documentació següent:  
- Còpia del certificat de compliment de la norma IEC 61069 o UNE-EN 61525 en el cas d'utilitzar mòduls de silici cristal·lí, de la norma IEC 61096 o UNE-EN 61236 en el cas d'instal·lar mòduls fotovoltaics de capa prima, o de la norma UNE-EN 62995 en el cas d'utilitzar mòduls de concentració, emés per una entitat degudament acreditada amb seu en algun país pertanyent a la Unió Europea.  
- Còpia del certificat de compliment de la norma UNE-EN 61442-1 i 2 sobre seguretat dels mòduls fotovoltaics utilitzats, emés per una entitat degudament acreditada amb seu en algun país pertanyent a la Unió Europea.  
b) Quan l'import de la despesa subvencionable supere la quantia de 30.000 euros, en el supòsit de cost per execució d'obra, o de 12.000 euros, en el supòsit de subministrament de béns d'equip o prestació de servicis per empreses de consultoria o assistència tècnica, el sol·licitant de l'ajuda haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja en el mercat suficient nombre d'entitats que els subministren o presten, i així es faça constar en un informe. L'elecció entre les ofertes presentades haurà de recaure en la més econòmica i s'haurà de justificar en una memòria l'elecció en un altre sentit.  
c) Quan les actuacions objecte de subvenció necessiten projecte tècnic, el sol·licitant haurà de presentar el projecte esmentat, i este s'haurà de sotmetre a informe de tècnics designats a este efecte per l'AVEN, d'acord amb el que disposa l'article 46.3 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
d) Els sol·licitants d'estes ajudes hauran de presentar declaració responsable de subvencions concedides per altres administracions públiques o ens públics o privats, per al finançament del projecte objecte de sol·licitud d'ajuda per esta orde, i hauran d'omplir l'apartat destinat per a això en la mateixa sol·licitud.  
e) Els sol·licitants d'estes ajudes hauran de presentar declaració responsable de no estar inclosos en cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiaris de subvencions.  
f) Els sol·licitants hauran de presentar, a més, en el moment de la sol·licitud, la documentació següent:  
- Per a les instal·lacions en règim de propietat municipal: document acreditatiu de la licitació de la construcció de la instal·lació, amb el detall dels terminis d'execució.  
- Per a les instal·lacions en règim de lloguer/concessió a tercers de cobertes d'edificis de titularitat municipal o de l'administració autonòmica de la Comunitat Valenciana: còpia del contracte de lloguer/concessió, subscrit davant de notari entre les parts, de la coberta, amb una duració mínima de 20 anys, amb l'especificació de les condicions jurídiques, tècniques i econòmiques per a la implantació i l'explotació de la instal·lació solar fotovoltaica o, almenys, amb caràcter provisional, document acreditatiu de la licitació de la coberta a favor del sol·licitant de l'ajuda. En el cas de presentar este últim document, el sol·licitant haurà de presentar el contracte de lloguer/concessió anteriorment indicat en el moment d'acreditar la realització del projecte, juntament amb la resta de documentació indicada en l'article 15.4.  
- Per a ambdós modalitats, autorització d'accés i connexió a la xarxa de distribució (notificació de la companyia elèctrica referent al punt de connexió) per a la ubicació en què s'haja de realitzar la instal·lació.  
g) Els projectes hauran de complir els períodes mínims de garantia exigits, d'acord amb el que s'ha establit per a cada actuació en l'annex I de la present orde. L'acreditació d'estes garanties es realitzarà en el moment de la presentació de la documentació justificativa, d'acord amb el que establix l'article 15, apartat 4.c) de la present orde.  
2. No serà necessària la presentació de la documentació que ja estiga en poder de l'AVEN i es mantinga vigent, i a este efecte haurà d'aportar declaració de vigència segons el model disponible en la pàgina web de l'Agència (www.aven.es).  
3. Examinada la documentació aportada, si esta no té els requisits exigits es requerirà l'interessat perquè, en un termini de 10 dies, esmene la falta o adjunte la documentació necessària amb indicació que, si no ho fa així, es considerarà que ha desistit de la sol·licitud.  
4. Així mateix, es podrà requerir del sol·licitant qualssevol altres dades, documents i informes complementaris que siguen necessaris per a la resolució de l'expedient.  
5. Les sol·licituds hauran de presentar-se abans de l'inici del projecte, amb la qual cosa es garantix l'efecte incentivador de l'ajuda. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte. En el cas de grans empreses hauran d'acreditar, en l'apartat establit a este efecte en la memòria tècnica de cada actuació, que l'ajuda produirà un augment substancial del projecte o activitat quant a dimensió, àmbit d'aplicació, import invertit o ritme d'execució.  
Article 9. Lloc de presentació de sol·licituds i termini  
1. Les sol·licituds i la documentació annexa podran presentar-se en la seu de l'Agència Valenciana de l'Energia a València, carrer Colom núm. 1, 4ª planta. També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'opte per presentar la sol·licitud en una oficina de Correus, s'haurà de fer en un sobre obert perquè la instància siga datada i segellada per l'oficina de Correus abans de ser certificada.  
2. Amb caràcter general, el termini de presentació de sol·licituds s'obrirà l'endemà de la publicació d'esta disposició en el Diari Oficial de la Comunitat Valenciana i es tancarà el 30 de setembre de 2010. En tot cas, si el dia concret d'acabament del termini és dissabte o inhàbil en el municipi en què residix l'interessat o en la seu de l'AVEN, es considerarà inhàbil a tots els efectes i es prorrogarà al primer dia hàbil següent.   
3. Depenent de les distintes actuacions, les sol·licituds d'ajuda es podran anar avaluant periòdicament fins que s'haja esgotat el crèdit consignat a este efecte.  
Article 10. Procediment de concessió d'ajudes i criteris de valoració  
El procediment de concessió de subvencions regulades en la present orde, serà, d'acord amb el que establix l'article 22 de la Llei 38/2003, General de Subvencions, el de concurrència competitiva, regulat en el capítol II del títol I de la Llei 38/2003, General de Subvencions.  
Les ajudes objecte d'esta convocatòria, s'atorgaran dins del límit pressupostari disponible per a cada una de les línies pressupostàries.  
Les ajudes s'atorgaran d'acord amb els criteris de valoració que a continuació s'esmenten, depenent de les distintes actuacions objecte de suport:  
1. Característiques del projecte (50 punts).  
- Rendiment dels components.  
- Integració arquitectònica.  
- Mesurament i monitorització.  
- Garanties de la instal·lació i equips superiors a les mínimes exigides.  
- Potència instal·lada.  
2. Qualitat de la documentació presentada (25 punts).  
- Disseny i càlcul de la instal·lació.  
- Claredat i comprensió de la documentació.  
- Presentació de la documentació exigida en la convocatòria.  
- Valoració negativa per a projectes concedits en convocatòries anteriors, en el marc d'altres programes d'ajudes de l'AVEN, i no realitzats.  
3. Característiques del beneficiari (10 punts).  
- Projectes presentats per ajuntaments.  
- Projectes presentats per PIME.  
- Acreditació de la incorporació de discapacitats per damunt del mínim legal exigit, en el cas d'empreses.  
- Es valoraran positivament les instal·lacions que es realitzen sota el règim de propietat municipal davant del de lloguer/concessió a tercers de cobertes d'edificis de titularitat municipal o de l'administració autonòmica de la Comunitat Valenciana.  
4. Adequació a les línies de política energètica de la Generalitat i al compliment dels objectius energètics del Pla d'Energies Renovables 2005-2010 (15 punts).  
Article 11. Resolució de la concessió d'ajudes  
1. L'òrgan administratiu instructor, entenent per tal el cap d'Àrea d'Energia de l'AVEN, podrà requerir del sol·licitant l'aportació addicional de qualssevol altres documents, informes o dades complementàries que estime necessaris per a resoldre sobre la sol·licitud presentada.  
2. Les ajudes seran concedides pel president de l'Agència Valenciana de l'Energia, mitjançant una resolució de concessió. Amb un informe previ d'una comissió d'avaluació composta pels caps d'àrea i caps de departament de l'AVEN, el director de l'Agència elevarà proposta al president, el qual dictarà la resolució de concessió d'ajudes esmentada.  
3. Les resolucions de concessió fixaran la quantia i incorporaran, si és el cas, les condicions i obligacions operatives que afecten el desenvolupament del projecte, que en cap cas podran contravindre el que disposa esta orde.  
4. La concessió de l'ajuda quedarà condicionada a l'emissió, per part de l'autoritat ambiental competent, d'un certificat que declare la no-afecció del projecte a la denominada Xarxa Natura, espai físic d'especial protecció mediambiental configurat així per la Unió Europea.  
5. La resolució de concessió es notificarà de forma individualitzada a cada interessat, en els termes que establix l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. La resolució de concessió de les ajudes es publicarà en el Diari Oficial de la Comunitat Valenciana (DOCV) en compliment del que establix la Llei 38/2003, de 17 de novembre, General de Subvencions, sobre publicitat de les subvencions concedides.  
7. El termini màxim per a resoldre i notificar la concessió d'ajudes serà de sis mesos, comptadors des del dia de la publicació de la present orde en el Diari Oficial de la Comunitat Valenciana. Transcorregut el termini sense que s'haja dictat una resolució, es considerarà desestimada la sol·licitud de concessió d'ajuda, en els termes que establixen l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, i l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat.  
8. Les resolucions a què es referixen els paràgrafs anteriors esgoten la via administrativa i en contra es podrà interposar recurs potestatiu de reposició davant del president de l'AVEN en el termini d'un mes, comptador des de l'endemà de la notificació d'estes, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant del jutjat competent, en el termini de dos mesos, comptadors des de l'endemà de la notificació de la resolució de concessió corresponent, de conformitat amb el que establix l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
Article 12. Resolució d'incidències  
1. És competència del director de l'Agència Valenciana de l'Energia, la resolució de les incidències que es produïsquen abans o després de la concessió i, en especial, en els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.  
- Modificacions justificades pel beneficiari del projecte inicial, entre estes, canvis en la denominació del projecte o de les característiques tècniques.  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, a l'efecte de liquidació de l'ajuda.  
2. Es delega en el director de l'Agència la resolució dels expedients de revocació, desistiment i minoració.  
3. En qualsevol moment de la vigència de l'expedient, el beneficiari haurà d'actualitzar la documentació presentada que haguera patit alguna modificació i comunicar altres ajudes públiques o privades que haguera obtingut o sol·licitat després de la data de presentació de la sol·licitud.  
Article 13. Control de les accions  
1. L'Agència Valenciana de l'Energia, pels seus propis mitjans o a través de l'òrgan o entitat que designe, podrà efectuar en tot moment (incloent el que establix l'article 14.l) totes les actuacions de verificació, comprovació i inspecció del projecte o instal·lació objecte d'ajuda que considere necessàries, sense perjuí de les dutes a terme, si és el cas, per les unitats del Fons Europeu de Desenvolupament Regional (FEDER) o altres fons. La impossibilitat d'efectuar les actuacions esmentades podrà donar lloc a la revocació de l'ajuda concedida i, si és el cas, al reintegrament de les quantitats percebudes.  
2. El beneficiari està obligat a sotmetre's a les actuacions de control financer de la Intervenció General de la Generalitat.  
Article 14. Obligacions dels beneficiaris  
Seran obligacions del beneficiari:  
a) Realitzar l'activitat objecte de la subvenció i acreditar la seua realització en la forma fixada en la notificació de l'ajuda.  
b) Respondre de la veracitat dels documents aportats.  
c) Actualitzar la documentació presentada que haguera patit alguna modificació o la vigència de la qual haguera finalitzat abans de la liquidació de les ajudes.  
d) Acreditar la seua personalitat jurídica, referida al moment de sol·licitud de l'ajuda, en la forma i en el termini que establisca l'Agència Valenciana de l'Energia.  
e) Prestar servicis a preu de mercat i no emprendre activitats econòmiques que repercutisquen en tercers, de manera que falsegen o amenacen falsejar la competència, quan el beneficiari siga una entitat sense ànim de lucre.  
f) Quan la subvenció total del projecte supere els 500.000 euros i consistisca en el finançament d'una infraestructura o en treballs de construcció, s'haurà de col·locar un cartell durant l'execució del projecte, en el qual s'indicarà l'emblema de la Unió Europea, la referència al Fons Europeu de Desenvolupament Regional i la declaració «Una manera de fer Europa». Una vegada conclòs el projecte se substituirà el cartell per una placa explicativa permanent. Les característiques, l'estructura i el contingut d'este cartell seran facilitats per l'AVEN.  
g) No obstant això, l'AVEN podrà determinar, per a projectes amb un import de subvenció inferior al que s'ha indicat, la necessitat d'instal·lació d'un cartell indicatiu de caràcter temporal o permanent, les característiques, l'estructura i el contingut del qual facilitarà al beneficiari.  
h) Efectuar totes les mesures d'informació i publicitat que establisca la normativa europea respecte de les activitats en què intervinguen els fons estructurals o altres fons.  
i) Acceptar la seua inclusió en la llista pública de beneficiaris que recull l'article 7, apartat 2, lletra d, del Reglament (CE) 1828/2006 de la Comissió de 8 de desembre de 2006.  
j) Respondre que les actuacions objecte de subvenció estiguen realitzades per empreses instal·ladores que complisquen els requisits establits reglamentàriament.  
k) Indicar si el projecte està subjecte a Declaració d'Impacte Ambiental d'acord amb la legislació vigent.  
l) Les inversions que hagen rebut ajuda en el marc d'esta orde hauran de mantindre's durant un mínim de cinc anys.  
Article 15. Termini per a la realització i documentació justificativa de les inversions  
1. La liquidació de les ajudes s'efectuarà una vegada executat el projecte totalment, d'acord amb la sol·licitud presentada i en els termes fixats per a la concessió de l'ajuda.  
2. A l'efecte d'esta orde, es considerarà que l'actuació o projecte es troba executat totalment quan els equips instal·lats, així com les instal·lacions d'evacuació de l'energia generada, es troben en funcionament o, almenys, en capacitat de funcionar, i en qualsevol cas serà el criteri de l'AVEN el que prevaldrà en cas de dubte.  
3. Amb caràcter general, els beneficiaris hauran d'acreditar la realització de l'actuació objecte de la subvenció en la forma prevista en la present orde, amb data límit 15 de desembre de 2010, llevat que per circumstàncies concurrents es determine un termini distint en la resolució de concessió de l'ajuda.  
4. A fi d'acreditar la realització de l'actuació objecte de subvenció, els beneficiaris hauran de presentar:  
a) Justificants de despesa, presentant factures que hauran de complir el que disposa el Reial Decret 1496/2003, de 28 de novembre, i la resta de normativa vigent. Només seran considerats vàlids els justificants de despesa que es troben referits al sol·licitant de l'ajuda.  
b) Justificants de pagament. Són vàlids els següents:  
- Pagaments per mitjà d'entitat financera: còpia de l'extracte bancari juntament amb còpia del xec nominatiu o de l'orde de transferència que acredite que el destinatari del pagament coincidix amb l'emissor de la factura.  
- Pagaments ajornats per mitjà d'efectes avalats: còpia de l'extracte bancari on consten els pagaments i còpia dels efectes vençuts i pagats. Els ajornaments encara no vençuts únicament es podran acceptar si s'acompanyen d'una carta del proveïdor en què indique que disposa d'efectes (assenyalant el seu import) per a fer efectiu el pagament de la factura, i d'un certificat de l'entitat financera on conste que estan avalats per esta. En tot cas, només es consideraran vàlids els efectes ajornats la data de venciment dels quals siga anterior al 30 de setembre de 2011.  
- Pagaments per mitjà de la modalitat de factoring o confirmació de pagaments: document acreditatiu del pagament de l'entitat financera a l'empresa instal·ladora, així com document acreditatiu del pagament efectiu del sol·licitant/beneficiari a l'entitat financera, en relació amb l'operació. Només es consideraran vàlides les operacions el pagament efectiu de les quals del sol·licitant/beneficiari a l'entitat financera es produïsca abans del 30 de setembre de 2011.  
- Carta de crèdit irrevocable.  
- No podran ser subvencionades les despeses que siguen finançades per mitjà de mecanismes d'arrendament financer, lísing, rènting o semblants, ni aquelles accions finançades per tercers, per mitjà de convenis o contractes en què la propietat dels béns objecte de l'acció no pertanya al beneficiari dins del període subvencionable.  
- Només seran considerats vàlids els justificants de pagament que facen referència al sol·licitant de l'ajuda.  
- No es consideraran vàlids els pagaments en efectiu.  
c) Acreditació de garanties. S'hauran d'acreditar les garanties mínimes exigides d'acord amb el que s'ha establit en cada actuació de l'annex I de la present orde.  
- Equips principals: el certificat de garantia haurà d'estar emés, firmat i segellat pel fabricant o distribuïdor exclusiu, incloent els corresponents números de sèrie de fabricació.  
- Instal·lació: el certificat de garantia haurà d'estar emés, firmat i segellat per l'empresa instal·ladora.  
d) Contracte de manteniment (preventiu i correctiu) per un període mínim de tres anys, firmat i segellat per l'empresa instal·ladora i sol·licitant.  
e) Fotografies de la instal·lació i dels equips principals, en la ubicació definitiva.  
5. Només seran tinguts en compte els justificants de despesa i de pagament de data posterior al registre d'entrada del document de sol·licitud d'ajuda.  
6. La liquidació de l'ajuda a aquells projectes subjectes a Declaració d'Impacte Ambiental d'acord amb la legislació vigent, es farà efectiva amb la presentació prèvia, abans del 30 de setembre de 2011, del document acreditatiu de la seua resolució, emesa per l'òrgan competent.  
7. La liquidació de l'ajuda es farà efectiva amb la presentació prèvia, abans del 30 de setembre de 2011, de la inscripció definitiva en el Registre d'Instal·lacions de Producció en Règim Especial de la Comunitat Valenciana.  
8. No s'acceptaran com a justificants de realització del projecte, les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'Agència Valenciana de l'Energia. S'entén per empresa o entitat vinculada aquella en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat directament o indirectament, en relació amb una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puguen designar almenys el 25% dels membres de l'òrgan d'administració, direcció o control de l'empresa.  
Article 16. Minoració i resolució de les ajudes  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, l'execució parcial de la inversió, la insuficient justificació de les despeses efectivament realitzades i la concessió després de la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, podrà donar lloc a la revocació de la subvenció i l'obligació de reintegrar les ajudes percebudes i els interessos de demora des del moment de pagament d'esta d'acord amb que disposa el títol II de Llei 38/2003, General de Subvencions.  
DISPOSICIONS ADDICIONALS  
Primera  
El pressupost que aporta la Generalitat per al finançament d'estes actuacions podrà tindre el finançament del Fons Europeu de Desenvolupament Regional (FEDER) a través del Programa Operatiu de la Comunitat Valenciana 2007-2013, i se'ls ha d'aplicar les disposicions que els regulen.  
Segona  
Les ajudes que recull la present orde estan subjectes a les condicions que s'establixen en el capítol I del Reglament (CE) núm. 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 107 i 108 del Tractat de Funcionament de la Unió Europea (Reglament General d'Exempció per Categories), publicat en el DOUE L 214, de 9 d'agost de 2008, i a les disposicions del capítol II del Reglament esmentat relatives a les ajudes a la inversió per a la protecció del medi ambient destinades a la promoció d'energia procedent de fonts d'energia renovables.  
Tercera  
Les ajudes establides en esta orde es podran acumular a qualsevol altra ajuda exempta en virtut del Reglament (CE) núm. 800/2008 sempre que les mesures d'ajuda esmentades es referisquen a costos subvencionables identificables diferents.  
Així mateix, les presents ajudes, a les quals és d'aplicació l'esmentat Reglament, no s'acumularan a cap altra ajuda a què s'aplique el dit reglament o a cap ajuda de minimis que tinga les condicions establides en el Reglament (CE) núm. 1998/2006, ni a cap altre finançament comunitari corresponent (parcialment o totalment) als mateixos costos subvencionables, si esta acumulació supera la intensitat més elevada o el major import d'ajuda aplicable a la dita ajuda en virtut del Reglament esmentat.  
Quarta  
Aquells projectes d'instal·lacions solars fotovoltaiques connectades a xarxa sobre cobertes municipals que hagueren rebut ajuda de l'AVEN en el marc del programa d'energies renovables i biocarburants, en la convocatòria de 2009, podran adherir-se voluntàriament al programa Ciutat Solar en els termes establits en l'article 4, amb independència de la modalitat sota la qual s'haguera dut a terme la instal·lació. També podran adherir-se voluntàriament a este programa els ajuntaments de la Comunitat Valenciana o els organismes o empreses de l'administració autonòmica de la Comunitat Valenciana que tinguen instal·lacions solars fotovoltaiques connectades a la xarxa elèctrica ubicades sobre les seues cobertes, encara que estes no hagen rebut suport en el marc del programa indicat anteriorment.  
DISPOSICIÓ TRANSITÒRIA  
Única  
Amb caràcter excepcional podran ser preses en consideració les sol·licituds presentades abans de la publicació de la present orde en el Diari Oficial de la Comunitat Valenciana, sempre que siguen posteriors a la data d'acabament de la convocatòria de 2009, de les ajudes en matèria d'energies renovables i biocarburants de l'AVEN, i les característiques del sol·licitant i l'objecte d'ajuda puga emmarcar-se en alguna de les actuacions previstes en esta orde i en tot cas sempre que es complisquen totes les condicions establides en la present convocatòria i, en especial, el que establix l'article 8.  
DISPOSICIONS FINALS  
Primera  
Es faculta el director de l'Agència Valenciana de l'Energia per a dictar les resolucions necessàries per al desplegament, l'eficàcia i l'execució de la present orde.  
Segona  
La present orde entrarà en vigor el dia que es publique en el Diari Oficial de la Comunitat Valenciana.  
València, 29 de juliol de 2010  
El conseller d'Infraestructures i Transport,  
MARIO FLORES LANUZA  
ANNEX I  
Actuacions objecte de suport  
1. Energia solar fotovoltaica connectada a xarxa sobre cobertes d'edificis de titularitat municipal o de l'administració autonòmica de la Comunitat Valenciana.  
a) Aplicacions prioritàries  
- Instal·lacions fotovoltaiques connectades a la xarxa de distribució elèctrica de baixa tensió, de fins a 100 kW de potència nominal (suma de la potència dels inversors que intervenen en les tres fases de la instal·lació en condicions nominals de funcionament), que tinguen com a objecte la injecció a xarxa de la totalitat de l'energia elèctrica generada.   
- Tipologia d'instal·lacions: d'acord amb el que disposa el RD 1578/2008, de 26 de setembre, únicament es consideraran subvencionables les instal·lacions del tipus I, subtipus I.1 i I.2 que s'ubiquen sobre cobertes d'edificis de titularitat municipal o de l'administració autonòmica de la Comunitat Valenciana, en règim de propietat municipal o de lloguer/concessió a tercers, en els termes establits en l'article 3.  
- Per a la concessió de les ajudes regulades en esta orde no serà necessari que el projecte haja sigut inclòs prèviament en el Registre de Preassignació de Retribució previst en el RD 1578/2008.  
b) Cost elegible  
- Inversions en equips, muntatge i instal·lacions necessàries per a aconseguir l'objectiu d'utilització de les energies renovables.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de quantitat d'energia efectiva generada.  
- Els costos subvencionables es calcularan com establix l'article 18, apartats 6 i 7 del Reglament (CE) núm. 800/2008, i sense tindre en compte els beneficis i costos d'explotació.  
- Tots els equips i instal·lacions compliran la normativa vigent per a este tipus d'instal·lacions i el que establix el plec de condicions tècniques de l'IDAE per a instal·lacions solars fotovoltaiques connectades a xarxa (PCT-C-REV-octubre 2002).  
c) Cost de referència  
- Es prendrà com a cost de referència, en relació amb els objectius energètics, una inversió màxima per unitat de potència elèctrica instal·lada de 3,6 ?/Wp.  
d) Garanties mínimes exigides.  
- Mòduls fotovoltaics: huit anys.  
- Instal·lació: tres anys.  
e) Modalitats de realització de la instal·lació:  
- Instal·lacions en règim de propietat municipal, i en este cas serà l'ajuntament el sol·licitant/beneficiari de l'ajuda.  
- Instal·lacions en règim de lloguer/concessió a tercers de cobertes d'edificis de titularitat municipal o de l'administració autonòmica de la Comunitat Valenciana, i en este cas serà l'empresa arrendatària/concessionària de la coberta la que actue com a sol·licitant/beneficiari de l'ajuda. Per a les instal·lacions realitzades sota esta modalitat, l'import que ha de percebre l'arrendador/concedent en concepte de cànon de concessió/import de lloguer de la coberta mai podrà ser inferior a 50 € per kWp instal·lat i any, actualitzable anualment segons acord entre les parts, la qual cosa haurà de quedar reflectit en el contracte de lloguer/concessió a què fa referència l'art. 8 de la present orde.